LANDBOULEIER "HARTLIK SAT VIR STAATSAMPTENARE"
Onderwerp: LANDBOULEIER "HARTLIK SAT VIR STAATSAMPTENARE" Sat Aug 14, 2010 9:05 am
MIDDELBURG. ­– Hy raak nou "hartlik sat vir staatsamptenare wat meer polities is as die politici self", het mnr. Johannes Möller, president van Agri SA, gister hier gesê.
Hy het op 'n inligtingsvergadering van die te stigte organisasie Mpumalanga-landbou gesê hy is veral ontevrede oor die departement landbou, bosbou en vissery se eis ná die onlangse plaaswerkerberaad in Somerset-Wes dat Agri SA vir sy optrede op dié kongres om verskoning vra.
Möller en die Agri SA-afvaardiging het uit die beraad gestap omdat die resolusies waarmee hulle nie saamgestem het nie, volgens hulle op hulle afgedwing sou word.
"Ek gaan die saak beslis met die minister (me. Tina Joemat-Pettersson) opneem," het Möller gesê.
Van die amptenare in haar departement is volgens hom ooglopend vyandig jeens Agri SA.
"Ons gaan nie toelaat dat amptenare ons in die toekoms uitsluit nie. Ons sal die deure oopskop.
"Ons wil steeds saamwerk en help bou aan die nuwe Suid-Afrika en 'n volhoubare en mededingende landbou-sektor."
Möller het herhaal die plaaswerkers is op dié beraad "polities misbruik".
Hy het ook gewaarsku die land kan nie toelaat dat al die politieke mag in Suid-Afrika in die hande van politici is nie.
"Dis die burgerlike samelewing se taak om die balans te hou. Hierin het landbou-organisasies 'n groot rol te speel."
Mnr. Hans van der Merwe, uitvoerende direkteur van Agri SA, het gesê die mislukking van die burokratiese proses ?met grondhervorming ­– en die "geld wat opgeraak het" – dryf politici nou om die grondbeleid te verander.
Intussen het Agri SA sy lede ingelig dat mnr. Sibusiso Gamede, waarnemende hoofgrondeisekommissaris, eergister aan die parlementêre portefeuljekomitee gesê hy het opdrag gegee dat slegs streeksgrondeisekommissarisse, en nie junior amptenare nie, met grondeienaars oor die aankoop van grond mag onderhandel